ككل عام كتدير “كَود” بورتريات ديال شخصيات السنة. عام 2021 كانو فيه أسماء وشخصيات متميزة من مجالات مختلفة. في عالم السياسة برز بقوة إسم عزيز أخنوش، رئيس حزب التجمع الوطني للأحرار، اللي دردكَ في الانتخابات ديال 8 شتنبر 2021. زعيم “الحمامة” كان وجد لهاد الانتخابات مزيان. كان عارف تمارة اللي دوزها ماشي ساهلة لكن غالبية المتتبعين كانو متوقعين أنها غادي تعطي النتيجة. وهي النتائج اللي قلبات كولشي وطيحات حزب العدالة والتنمية من الحكومة ومن رئاسة جماعات وجهات وغيرها من المواقع. ومن بين أبرز البرامج اللي كان لونصاها أخنوش بمختلف المناطق والجهات فإطار التوجاد للانتخابات اللي دازت، كاين “برنامج 100 يوم 100 مدينة”. هاد البرنامج نجح للأحرار فالمحطات كلها. 100 يوم، 100 مدينة هو برنامج طلقو أخنوش والقيادة اللي وقفات عليه بيديها بغرض الاستماع إلى آراء واقتراحات ساكنة مختلف المدن المغربية، خاصة الصغيرة والمتوسطة، بخصوص مستقبل وأولوياتها وفق حاجيات السكان. الناس طرحات مشاكل كثيرة ومختلفة وأهمها التعليم والصحة والتشغيل والسكن. أخنوش كان أكد في أكثر من مناسبة أن هاد البرنامج هو تعبير عن قناعة حزب “الأحرار” بضرورة إشراك الناس فاتخاذ القرار وزيد عليها التشاور معاهم بخصوص السياسات اللي كتهمهم. هاد البرنامج ماشي ساهل وخاصة من ناحية تنظيمه و الإشراف عليه اللي دوزو فيه وقت طويل لكن كلشي نجح والنتائج بانت فالانتخابات مؤخرا. حسب ما أكدته قيادة التجمع الوطني للأحرار، فإن أكثر من 35000 مشارك عبروا عن آرائهم في نقاشات 100 يوم 100 مدينة. بطبيعة الحال البرنامج طلقو أخنوش وكان كيلح ديما على “الإنصات” للشعب. يسمع للمشاكل الحقيقية وخاصة الناس اللي عايشين ف البوادي والقرى. أخنوش اللي كيفتاخر بانتماؤو لتافراوت، وبالضبط بدوار “اكرض أوضاض” اللي تزاد فيه، عرف كيفاش يبني حياتو رغم طل الصعوبات وشق طريقو وبنا راسو بنفسو. كيحظى بتقدير الجميع. الراجل مركز دبا على تنزيل الوعود اللي قدمها للشعب في أفق تقوية دولية اجتماعية وعارف أن مزال الطريق طويلة قدامو. حاجة أخرى بينات أن الراجل ماشي الهم ديالو هو المنصب بقدر ما باغي هو تنفيذ الوعود اللي قدمها. نهار عينو سيدنا رئيسا للحكومة مكلفا بتشكيلها قرر يخرج من المسؤوليات اللي عندو فعالم “الببزنس” وخا ماكاينش ما يمنع ذلك. أخنوش كان أعلن في بلاغ ليه أنه شرع في مسطرة الانسحاب التام من جميع مناصب التسيير داخل الهولدينكَ العائلي وقرر يتخلى على جميع أنشطة التسيير في القطاع الخاص وتفرغ للمسؤولية اللي كلفو بيها سيدنا. أخنوش حسب المهتمين والمتتبعين للشأن السياسي يستحق يكون من بين شخصيات عام 2021. 
شخصيات ماركاو 2021.. أخنوش دردكَ فانتخابات 8 شتنبر وطيح “الإخوان” بعد 10 سنين من الحكم 